座標: 28°13′42″N 112°56′19.7″E﻿ / ﻿28.22833°N 112.938806°E﻿ / 28.22833; 112.938806

中華人民共和國 > 湖南省 > **長沙市** 
 搵緊第二樣意思嘅話，請睇〈**長沙 (搞清楚)**〉。

**長沙**（粵拼：coeng4 saa1；長沙話：tsã13 sɔ33；普通話拼音：**Chángshā**，威式拼音：Chang-sha），中國中南部一地，亦係一城。如今係中華人民共和國湖南省城，座落喺湘江（又叫湘水，長江支流）下游，戰國時係楚國地。長沙面積11819 km²，人口722萬人、排中國第19多人口城市（據2013年數據）。市府駐嶽麓區。

名
-

「長沙」呢個名好耐就有，最早出現喺文獻係《逸周書》，話周朝初期起好咗雒邑後，四方諸侯朝貢，其中有項貢品叫「長沙鱉」。不過具體講落呢個名係咩意思，就各家各說，大致有五種解釋。

1. 星宿得名。呢種講法最多人認，流傳最開。古人認爲天地之間有對應，天上有二十八宿，地上就有對應嘅分野。南方朱雀七宿最尾嗰宿叫軫宿，軫衡天地之重，所以對應到地下係南嶽衡山。軫宿有四粒星，其中有粒叫「長沙星」，主壽，對應落來就係長沙城。所以長沙又嗌做星沙、星城就噉來。
2. 得名自「萬里沙祠」。晉代嘅《十三州誌》話「漢有萬里沙祠，而西至湘州，至東萊萬里，故曰長沙」，而唐代嘅《通典》就話潭州（長沙唐時名）「秦爲長沙郡」，註「有萬里沙祠，故曰長沙」。後世嘅方誌亦引用呢種講法，重認爲同長沙地方舊時有祭沙土神靈嘅風習。
3. 從當地地理得出。因爲長沙地質上主要係砂岩、頁岩爲主，長期風化後，地下出現好多砂石，湘江一帶喺枯水期會有好多嘅沙灘、沙洲，所以畀人嗌呢度「長沙」。
4. 得名自「橘子洲」。橘子洲係湘江江心沙洲，長5公里，闊0.1公里，又嗌水陸洲。
5. 源自百越話。喺百越話中，「沙」係女神，「長」係祭壇，而喺楚人來呢度之前，長沙係百越之地，屬揚越。呢度可能係舊時百越人拜祭嘅地方，後來啲人據當時嘅字音記寫百越話，寫成咗「長沙」。

史
-

### 遠古到殷商

喺距今15──20萬年前嘅舊石器時代長沙就有居民。商代時，長沙屬楊越之地，係百越嘅分支之一。

到商朝中期，中原文化開始傳來呢度。當時中原多次南征江漢以南嘅地區，以至本來以長沙爲中心嘅方國青陽國失國。

到商朝晚期，長沙地方開始有青銅工藝。比如長沙出土過嘅260幾件商周青銅器，有啲青銅器嘅銘文、族徽、裝飾同商周王室嘅一樣，呢啲係中原人南下帶來嘅，有啲青銅器個款好有地方特色，係本地人整嘅。其中四羊方尊、獸面提梁卣（jau5，音友）、人面紋鼎、獸面紋銅鐃都係長沙出土嘅有名文物。

當時啲部族喺而家湘江、瀏陽河、撈刀河交匯嘅平原度聚集，形成農、漁、獵爲主嘅墟。

### 春秋戰國

前616年楚國勢力入到長江以南，征服諸部族，最後長沙屬楚。前323年楚國商船隊出漢水、經長沙，最後去到而家廣西全州地方。前285年楚成王設黔中郡，長沙受呢個郡管轄。

楚國喺今日望城度設銅官鑄幣工場，並且喺而家長沙市區位置築城池，起碼到公元前202年，呢度就已經有城邑。個古城池嘅位置大約喺而家黃興路以西，太平街、福勝街以東，坡子街以北，五一西路以南。楚國經營長沙250年左右，令長沙發展咗好多，從長沙三千幾處楚墓嘅考古睇，長沙當時係楚國南方軍事重鎮，當時嘅手工業、商業發達。由於入咗鐵器時代，農業亦好發達，比如《史記·越世家》話「長沙、楚之粟也」，就話長沙係楚國重要產糧地。

前279年楚國大夫屈原流放去沅湘，寫出諸如《離騷》《九章》呢啲名篇，最後喺汨羅江自沉（舊時汨羅江屬長沙府）。此外漢代嘅賈誼亦貶過來呢度，所以長沙畀人嗌做**屈賈之鄉**，舊時長沙府有屈子祠來紀念屈原（而家歸汨羅市）。

### 秦

秦始皇二十六年（前221年）置天下三十六郡，長沙屬其中嘅**長沙郡**，自此長沙作爲政區出現，當時郡治喺**湘縣**（而家長沙城南），郡界大約係而家湖南湘、資二水流域同隔籬江西、兩廣地域，幾乎等於今日湖南全省。當時嘅湘轄地包括而家長沙市區、望城、瀏陽、寧鄉、醴陵、湘潭、株洲。據《中國歷史地圖集》，長沙郡重轄有羅、耒陽、郴、零陵呢啲縣。

當時秦朝喺長沙設長沙郡尉，統領長沙郡步兵，並且日後出兵攻打南粵（見經略嶺南）。

### 漢

高祖元年（前206年）二月，項羽分封諸侯，分楚爲四，長沙就屬臨江國。高祖五年（前202年）二月甲午，劉邦將衡山王吳芮徙封爲長沙王，**長沙國**成立，係湖南第一個諸侯國，湘縣改名**臨湘縣**，縣治所在嘅長沙城係國都所在。長沙國分兩個，據王室唔同分吳氏同劉氏。**吳氏長沙國**初立時，轄長沙、豫章、象郡、桂林、南海呢幾個郡。後來到高祖十一年，立趙佗爲南越王，長沙國得番長沙、桂林、零陵三個郡。吳氏長沙國有五代君主，延續46年，到靖王吳著時因為無後，喺文帝後元七年（前157年）廢長沙國。吳氏長沙國時，喺公元前186年到前165年間起咗有名嘅馬王堆漢墓。呢個墓喺1970年代開掘，搵得咗千年未腐嘅女屍辛追夫人。同時喺個墓度搵到比較原初嘅老子道德經版本。

景帝前元二年（前155年）三月甲寅，將佢嘅庶子劉發封爲長沙定王，復置長沙國，即係**劉氏長沙國**。劉氏長沙國傳咗七代人、八任君主，到孺子嬰居攝二年（西元7年）劉舜繼位。兩年之後，王莽簒漢，西元9年廢長沙國。

長沙國轄13縣，有臨湘、羅、連道、益陽、下雋、攸、酃、承陽、湘南、昭陵、茶陵、容陵、安成。有43470戶、225825人長沙國一度擴張過，據《漢書·卷五十三景十三王傳第二十三》話，「景帝後（元）三年，帝乃增以武陵、零陵、桂陽三郡」，呢個時候嘅長沙國相當於秦代嘅長沙郡。雖然係國，不過佢要受荊州刺史部節制。今日嘅長沙市轄範圍分屬臨湘、益陽兩個縣。

王莽新朝時，始建國元年（9年）改長沙國爲**填（鎮）蠻郡**，改臨湘縣爲**撫睦縣**。

東漢時，建武二年（26年）恢復**長沙國**，以劉舜嘅仔劉興爲長沙王，來控制湖南地方嘅局勢。建武十三年（37年）廢長沙國爲**長沙郡**，劉興由長沙王降爲臨湘侯。建武時，長沙郡轄臨湘、攸、茶陵、安成、酃、湘南、連道、昭陵、益陽、下雋、羅、容陵、醴陵。桓靈二帝時已設有漢昌縣（而家嘅平江），獻帝建安十四年已有瀏陽縣

東漢時各地割據，建安十四年（209年）劉備領有長沙郡，建安十九年（214年）孫權攻奪長沙在內三郡，遞年，佢哋雙方協議以湘江爲界，東屬孫權，西屬劉備。

### 三國

三國時長沙地方屬東吳，同前朝一樣設荊州**長沙郡**，郡治**臨湘縣**。會稽王孫亮喺太平二年（257年）將長沙郡西部都尉嘅轄地分出做**衡陽郡**、東部都尉轄地分出做湘東郡（大概係而家衡陽嘅江東縣市）。喺縣嘅層面，臨湘湘江以西嘅地方分出做**湘西縣**，分益陽縣一部做**新陽縣**（大約係而家寧鄉一帶）。今日長沙縣、望城嘅湘江以東、瀏陽重屬長沙郡，而寧鄉、望城嘅湘江以西屬衡陽郡。

三國時長沙唔係一直都屬孫吳，而係個爭得好犀利嘅戰場。喺208年8月曹操南征，最後荊州牧劉表投降，長沙畀曹魏勢力掌控；當年12月孫劉聯軍喺赤壁之戰打敗曹軍，劉備南征，當時長沙太守韓玄、守獎黃忠轉效劉備。當時劉備嗌諸葛亮做軍事中郎將，督辦長沙、桂陽、零陵三郡賦稅。亦喺呢年，長沙發瘟，張仲景坐公堂爲庶民義診，救咗好多人。佢用「蜜煎導方」催瀉，係世界上用藥物栓劑嘅先導。

209年，臨湘縣東部分出做劉陽縣，呢個縣就噉來。孫權命周瑜爲南郡太守，劉陽、漢昌、州陵呢啲邑做佢俸邑。

210年，孫權分長沙郡部分做**漢昌郡**，劉陽屬漢昌。

214年，孫權搵劉備攞返荊州，劉備唔制，孫權出兵攻長沙、桂陽、零陵三郡，不過關羽趕走曬諸如襄陽太守、蕩寇將軍嘅軍隊。之後孫權派呂蒙率兩萬兵攻呢三郡，劉備都擋住咗。

215年，孫權命昭信中郎將呂岱繼續攻取呢三郡。當時曹兵入關中，劉備驚失益州，同孫權講和。於是分長沙、江夏、桂陽以東屬孫權；南郡、零陵、武陵以西屬劉備。呂岱鎮守長沙。

219年11月，孫權擊敗關羽，成個長沙郡都係孫權喇。亦係呢年張仲景死，留咗本《傷寒論》傳世。

231年，吳國任命張承做長沙郡西部都尉，置農官發展農業。呂岱南征有功，拜佢爲鎮南將軍，駐長沙。

257年，吳國分長沙郡東部都尉轄地爲湘東郡，西部都尉轄地設衡陽郡（而家望城、寧鄉一帶）。又設新陽（而家寧鄉）同湘西（故址喺嶽麓山東南瓦官水下游）二縣。長沙郡重管轄緊今日長沙縣、瀏陽縣地方。

268年，高僧竺法崇募資起慧光明寺（麓山寺），成為湖南佛敎源地。

### 兩晉南北朝

晉武帝太康元年（280年）一統中國，同前朝一樣用州郡縣三級政區。長沙郡、衡陽郡屬荊州。

289年11月，晉武帝司馬炎封六仔司馬義（時年十五歲）做長沙王，以郡爲國，內史做國相。302年司馬義殺咗擅權嘅齊王司馬炯，畀晉惠帝封做太尉，都督軍事。303年8月河間王司馬禹、成都王司馬穎討伐司馬義，最後討伐軍破長沙城，擒囚司馬義，304年司馬義畀司馬禹嘅部將張方所殺。

304當年，八王之亂，各地動亂，6月，河南新陽張昌嘅軍隊擊敗荊州刺史劉弘，7月，佢手下陳蘭攻佔長沙郡，破壞咗長沙城。後來都護陶侃喺競陵（而家湖北天門）大破張昌，晉軍收復長沙。305年，湘江中游橘洲重建長沙城。

懷帝永嘉元年八月廿六（307年10月9號）分荊州七郡同江州一郡合為**湘州**，湘州轄長沙、衡陽、邵陵、零陵、營陽、湘東、建昌、桂陽八郡。臨湘縣重係長沙郡治兼湘州州治。長沙郡轄縣有臨湘、攸、下雋、醴陵、瀏陽、建寧、吳昌、羅、蒲圻、巴陵；衡陽郡轄縣有湘鄉、重安、湘南、湘西、承陽、衡山、連道、新康、益陽。而家長沙（屬臨湘）、望城（湘江以西屬湘西、以東屬臨湘）、寧鄉（屬新康）、瀏陽分屬長沙郡、衡陽郡。

308年司馬義嘅仔司馬碩封爲長沙王。311年4月醴陵縣令杜韜嘅軍隊攻佔長沙、殺太守崔敷。懷帝命荊州刺史陶侃鎮壓，兩軍喺湘江對打，互有勝負。315年晉愍帝招降杜韜，反而佢殺咗招降使南海太守王運，並且派部將王真出兵武陵斷軍糧官運。陶侃派鄭攀上場，叛軍敗退湘州（而家長沙），最後王真投降、杜韜走難。

東晉成帝咸和四年二月廿二（329年4月5號）湘州併入**荊州**。呢年3月陶侃封為長沙郡公，老來隱居嶽麓山，種杉結庵，叫「杉庵」（喺而家嶽麓書院）。

334年陶侃死，佢嘅仔陶夏、陶斌各自擁兵數萬鬥，最後陶夏殺陶斌。之後佢哋嘅兄弟陶稱奔喪長沙，帶埋手下郭開，陶稱懷疑手下有二心，斬佢頭，掛喺船度遊湘江二十里，震驚一時。335年8月長沙大洪災。

410年2月廣州刺史盧循反晉，帶軍過五嶺北上，進兵湖南，攻佔長沙，再北襲巴陵，殺江州刺史何無忌，同年，盧循畀建武將軍劉裕擊潰，退返廣州。

安帝義熙八年（412年）十二月又分荊州十郡爲**湘州**，義熙十三年（417年）又撤銷湘州。

420年6月太尉中書鑒劉裕逼宮，司馬德文遜位，劉裕改國號爲「宋」，封佢細路劉道憐做長沙王。

宋武帝永初三年二月丁丑（422年3月12號）又分荊州十郡爲**湘州**（長沙、衡陽、湘東、邵陵、零陵、營陽、桂陽、始興、始安、臨賀）。長沙郡，轄臨湘、醴陵、瀏陽、吳昌、羅、攸、建寧，到宋明帝元徵二年（474年）十月，湘州刺史王僧虔表奏朝廷，割益陽、羅、湘西三縣爲湘陰縣。衡陽郡方面，轄湘西、湘南、益陽、湘鄉、新康、重安、衡山七縣，衡陽郡治由湘鄉搬湘西，兩郡嘅郡治隔江來拱衛州治。

426年又廢湘州，長沙郡屬**荊州**。

南齊時，長沙郡轄臨湘、羅、湘陰、醴陵、瀏陽、建寧、吳昌七縣，衡陽郡轄湘西、羅、湘鄉、新康、衡山五縣。而家長沙地區重係一州兩郡嘅三個治所所在，畀兩個郡分治。479年，奇高帝蕭道成封四仔蕭晃做長沙王。

蕭梁、南陳兩朝，長沙環頭重係分屬長沙、衡陽二郡，不過湘州嘅地頭變細。梁天鑒六年夏四月乙酉（507年5月23號）析湘、廣二州置衡州。天鑒九年又分湘州置衡州。569年陳宣帝封陳叔堅做長沙王（留任吳郡太守），至德二年（584年）除封。

### 隋

文帝開皇九年（589年）隋軍攻佔長沙城時，先派將領龐暉攻打湘州，岳陽王湘州刺史陳叔慎詐諦投降，設酒會歡迎龐暉，查實有埋伏，結果龐暉中計畀佢殺咗，之後隋軍派薛胄爲湘州刺史，喺鵝羊山打敗陳叔慎，入城生擒佢，送佢去漢口斬首。

統一中國後，隋朝採用州縣兩級制，廢郡。縣嘅層面，合併郡縣，臨湘縣改名**長沙縣**，瀏陽、醴陵以及湘西嘅一部分併入長沙縣，呢個長沙縣縣名開始，而新康縣併入益陽縣。而州嘅層面，撤銷湘州，以長沙有昭潭改設**潭州**同埋軍事性質嘅潭州總管府。呢陣時嘅潭州，地方大過南朝嘅長沙郡，而細過湘州。

602年，隋文帝要喺諸州頒舍利，詔令喺全國53座名山起舍利塔。嶽麓山清風峽南邊嘅舍利塔就係呢年起嘅，3米高，花崗石砌，收埋咗佛祖舍利。塔前碑正面刻「隋舍利塔」，北面刻「共建菩提」，同時喺湘江西岸（而家河濚灣鎮）起道林寺。

隋煬帝大業三年（607年）改曬啲州爲郡，潭州改名**長沙郡**，下轄長沙、衡山、益陽、邵陽四縣。今日嘅長沙市區、瀏陽、望城北部屬**長沙縣**，望城南部屬**衡山縣**，寧鄉屬**益陽縣**，長沙縣係郡治。

### 唐

高祖武德元年六月十九（618年7月16號）長沙郡改郡爲州，當時蕭銑自稱梁王，擁兵40萬喺江陵同李淵對抗，長沙喺佢勢力範圍。當時佢個部屬大司馬董景珍鎮長沙，企圖向李淵投降，蕭銑圍攻長沙，殺咗董景珍。

三年十一月甲子（620年12月4號）長沙併入李唐版圖，正式改爲**潭州**，呢年6月李淵就封咗佢個孫、李世民個仔李恪做長沙王。當時潭州轄長沙、衡山、醴陵、湘鄉、益陽、新康六個縣。長沙縣係治所。

武德四年（621年）設軍事性質嘅總管府，管潭、衡、永、郴、連、南梁、南雲、南營八州，呢一年平定咗蕭銑，於是廢咗前朝嘅五銖錢，請長沙縣嘅書法家歐陽詢爲唐代嘅「開元通寶」題字。七年二月廿日（624年3月6號）因為未滿十州，改總管府爲都督府。玄宗開元元年（713年）話戶口達2萬以上嘅做中都督府，潭州有32272戶，所以係中都督府，轄潭、衡、郴、連、永、邵（改自南梁）、道（改自南營）七個州（武德七年廢南雲州）。

貞觀元年三月七（627年4月1號）合併省州縣，根據關河地理，劃全國爲10道，道有督察區性質，潭州屬江南道。開元廿一年（733年）全國再分爲15道，潭州屬江南西道，呢時道有政區性質。潭州受制於湖南都團練觀察使（代宗廣德二年即764年設置），之後就受制於軟化軍節度使、武安軍節度使。

730年，李邕爲《麓山寺碑》作文，因為文章、書法、石刻都靚，譽為「北海三絶」，而家個寺碑保存喺嶽麓書院。

玄宗天寶元年正月廿日（742年3月1號）又改州爲郡，於是潭州變**長沙郡**。至德元年十二月十五（757年1月9號）又改郡爲州，即恢復爲**潭州**。天寶時重係轄六個縣。

770年杜甫遊嶽麓山、道林寺，作七言古詩《嶽麓道林寺行》讚長沙風物古蹟。4月，湖南兵馬使叛唐，殺湖南觀察使崔浩，竊據潭州，長沙城大亂。於是杜甫坐船從長沙縣沿江上溯投靠老婆嘅舅父郴州刺史崔偉。部船行到末陽遇着洪峰，於是佢返潭州。入冬，杜甫坐船離開潭州去成都，作《風疾舟中伏枕書懷三十六韻奉呈湖南親友》，跟住好快佢就病死部船度，時年59歲。

780年沈傳師做潭州刺史，佢寫嘅五言詩對仗工整，係律詩定型、近體詩開拓者之一。舊時喺嶽麓山寺有佢嘅《次潭州酬唐侍御姚員外遊道林嶽麓寺》石碑，而家無咗。806年禮部員外郎柳宗元貶爲永州司馬，途徑潭州，作五言絕句《長沙驛前南樓感舊》同七言古詩《湘上漁人》，有千古名句「煙消日出不見人，欸乃一聲山水綠」。監察御史劉禹錫貶爲朗州（而家常德）司馬，途徑長沙，作嘅《贈長沙贊頭陀》亦係傳世嘅詩。

憲宗元和年間（806年到820年），潭州轄長沙、醴陵、瀏陽、湘鄉、湘潭。《唐會要》話代宗大歷四年二月廿四（769年4月5號）長沙縣昇爲緊縣，武宗會昌四年（844年）十一月，長沙縣昇爲望縣，而瀏陽一直係中下縣嘅級別。

847年，自會昌滅佛以來解禁佛敎，道林寺啲和尚去太原攞返5048卷佛經，「長沙和尚」景岑重建麓山寺，改名「鹿苑」，不過規模大不如前。849年長沙縣劉蛻中進士，係隋朝開科取士260年來長沙郡第一個進士，時稱「破天荒」。855年，長沙縣銅窯燒製出釉下彩飛鳥瓷壺（而家收藏喺湖南省博），釉下彩工藝入繁盛期。

### 五代十國

五代十國時中國好亂，各地割據而打來打去而南方相對穩定啲。長沙就屬十國中嘅楚國，兼係佢嘅都城。

後梁太祖開平元年四月辛末（907年6月13號），割據長沙嘅武安軍節度使馬殷封爲楚王。後唐明宗天成二年六月丙申（927年7月18號），馬殷進封爲楚國王。當時馬殷「以**潭州**爲長沙府」做楚國都城。

楚國轄下嘅長沙都幾繁榮。喺925年就話唔徵商旅稅，於是四方商賈聚喺潭州，貿易興旺。927年獎勵農桑，發展茶業、紡織，又經銷茶葉，鼓勵民商外銷茶葉去蒙古來換取馬匹兵器，楚國當時年收過萬，國庫充實。文化上馬殷重建道林寺，馬殷父子喺長沙城北起開福寺。民生上喺928年於潭州城東20里處起水塘，叫「龜塘」。

乾祐二年七月辛亥（949年8月6號）馬希廣「析長沙縣東界爲**龍喜縣**，從之」。

乾祐三年（950年），馬希萼、馬希崇、馬希廣打大仗爭王位，結果潭州城毀。周太祖廣順二年正月（952年），南唐大將邊鎬攻陷長沙，十月，朗州劉言、王逵帶兵入長沙，南唐統治長沙唔夠一年。

之後，潭州嘅地位變咗，朗州（而家常德）變成湖南中心。五代十國嘅馬楚政權滅亡。

### 宋

北宋太祖乾德元年（963年）二月，宋軍取得湖南，長沙併入北宋版圖。至道三年（997年）劃全國爲15路，**潭州**屬荊湖南路。荊湖南路轄潭、衡、道、永、邵、郴、全七州，同埋武岡軍、桂陽監，潭州係治所，代替朗州重新成爲湖南中心。南宋高宗紹興元年（1131年）春分荊湖南北路爲荊湖東西路，其中東路轄鄂、岳、潭、衡、永、郴、道七州同桂陽軍，紹興二年恢復爲南北二路，其中南路嘅治所喺潭州，潭州成爲上州。

宋初太平興國年間（976年～985年），潭州原先轄六個縣：長沙、湘潭、益陽、湘鄉、醴陵、瀏陽，之後加入攸縣、衡山、湘陰、寧鄉。

宋哲宗元豐年間（1078年～1085年），潭州做上州，治所長沙縣。轄十一縣：長沙、衡山、安化、醴陵、攸縣、湘鄉、湘潭、益陽、瀏陽、湘陰、寧鄉。

到咗徽宗政和年間（1111年～1117年），除咗元豐時嘅十一縣，重有哲宗元符元年（1098年）設嘅善化縣之後一路到南宋末年潭州轄嘅都係呢12縣。長沙城係路、州、同埋長沙、善化二縣嘅治所。

期間值得一提嘅事係中國四大書院之一嘅嶽麓書院開學。976年嶽麓書院開學，後來喺1127年嘅戰爭中破毀，南宋時（1165年）重開書院。有名嘅哲學家朱熹喺1165年喺呢度講學。書院後來畀蒙古軍破壞，但係到15世紀末大明時又復建。1903年，清末新政，改書院爲學堂。之後不停演變，成為今日嘅湖南大學。

### 元

元世祖至元十三年春正月丁卯（1276年1月18號），元軍佔長沙，長沙入元朝版圖，設安撫司。遞年設潭州行省（併入鄂州行省）。十八年二月戊辰（1281年2月28號）搬潭州行省治所去鄂州，之後改名「湖廣等處行中書省」，而湖南道宣慰司嘅治所依然喺度，屬湖廣行省嘅**潭州路**。

天曆二年三月癸亥（1329年4月8號），元文宗以「潛邸所幸」，潭州路改名**天臨路**。期間潭州/天臨路轄五縣：長沙、善化、衡山、寧鄉、安化；七州：醴陵、瀏陽、攸、湘鄉、湘潭、益陽、湘陰。長沙同善化嘅縣治繼續喺長沙城，今日長沙市轄地畀長沙、善化、瀏陽、寧鄉分治。

元順帝至正廿四年（吳王朱元璋甲辰年）九月甲申（1364年10月19號）徐達帶兵佔領潭州，天臨路改名**潭州府**。

### 明

明太祖洪武五年（1372年）六月潭州府改名**長沙府**。長沙府轄11縣：長沙、善化、湘陰、湘潭、瀏陽、醴陵、寧鄉、益陽、湘鄉、攸、安化；以及茶陵州。長沙府隸屬於湖廣佈政使司。長沙城繼續畀長沙、善化兩個縣分治。

明代時嘅長沙縣東面喺夾石嶺同瀏陽接界、西面到寧鄉格塘、南面到善化和豐坊、北面到湘陰青山。下轄7鄉（臨湘、明道、大賢、萬壽、錦繡、霧陽、新陽）、3廂（旌節、湘水、清泰），舊編戶20里。萬曆十年（1582年）編戶爲21里。崇禎十年（1637年）21里改爲49都，縣城內分爲15舖，合併臨湘鄉嘅一、二都，新陽鄉嘅一、二、三都合爲河西都，成個縣編爲12都3廂。

善化縣東到瀏陽、西到寧鄉油草舖、南到湘潭昭峽舖、北到長沙縣城和豐坊。轄4鄉（永康、忠臣、長樂、興化）5廂（上、下、文德、上洲等），編爲16里。長沙同善化兩個縣喺縣城入面以萬壽街、萬福街、石樂私巷、息機園、皇倉街、永豐倉、大西門正街交界；喺鄉下大致以319國道爲界。

### 清

清世祖順治四年四月己卯（1647年5月12號），高士俊帶清軍攻克長沙，長沙入清朝版圖。清朝嘅建置同明朝，設**長沙府**，轄12個州縣。康熙三年（1664年）喺長沙設湖廣省右佈政使司、湖南按察使司，同時將偏沅巡撫嘅駐地搬來呢度。雍正元年（1723年）湖廣右佈政使司改爲湖南佈政使司。雍正二年（1724年）偏沅巡撫改爲湖南巡撫，繼續屬湖廣總督。自此，長沙府成爲湖南省城。

同時長沙府上面重有有監察職能、兼理民政事務嘅鹽法道、長寶道。長沙府有衝、繁、難性質，不但只係巡撫駐地，亦係3司（佈政、提學、提法）4道（巡警、勸業、鹽法、長寶）嘅治所。而長沙、善化兩個縣亦係衝、繁、難性質，瀏陽則係繁、疲、難縣，寧鄉爲衝縣。

明清兩代，長沙始終係個繁華地，入列四大米市、四大茶市。到咗近代，長沙亦跟住現代化。1903年，中日間簽咗上海條約，長沙開放畀外商做口岸。光緒卅四年（1908年）長沙城設警務公所，下分東、南、西、北、外南、外北、水陸洲7個警務區。喺長沙開放畀外國之後，美國雅禮協會（Yale-China Association）喺呢度創立咗湘雅醫學院，個名取湖南嘅簡稱「湘」同Yale嘅音譯「雅」而成，係現代醫學喺中國傳播嘅重要地方。

### 中華民國

喺推冧清朝、創立民國嘅過程中，長沙地方都有重大事件，比如黃興組織嘅革命團體華興會、1906年反清革命嘅萍瀏醴起義。喺清朝就來冧之時，長江流域連年災荒，饑民湧入長沙，發生咗轟動一時嘅搶米風潮。

民國成立之後，1912年，軍政府執行特別議會頒行嘅《湖南府廳州縣暫行條例》第一條第二項話：「凡與府同城之一縣或兩縣，均併於府。」，所以到4月時，同長沙府同城嘅長沙縣、善化縣裁撤咗，歸併到府，長沙城成爲**長沙府**直轄地。

1913年1月，中央劃一現行嘅各縣地方行政官廳組織，要求改府爲縣，於是到9月時長沙府改爲**長沙縣**。各地裁府爲縣嘅時間不一，民初嘅長沙府就存在一年幾，當時長沙府嘅轄地除咗而家長沙市區，重包括長沙、望城兩個縣。

1914年6月2號，北京政府劃湖南爲湘江、衡陽、武陵、辰沅四道，長沙縣屬湘江道，呢時係省、道、縣三級制。是年，廢都甲，設鄉鎮，長沙縣轄7鄉（萬壽、尊陽、清泰、霞凝、雲母、五美、龍喜）11鎮（明道、錦繡、淳化、大賢、臨湘、新康、河西、麓山、伏龍、九峰、嵩山）。

1920年9月30號，入駐湖南嘅桂軍督軍發通令，話要遵守民初制度，結果取消咗道，恢復省、縣二級，長沙正式成爲省會。

1920年省會警察廳設東、南、西、北、外南、外北、外東、商埠8個警察署/區，共26個警察所。1930年年底，長沙城分東、南、西、北、外東特、商埠6個區，下轄158個街團，街團下轄甲、牌、聯，規定5家爲一聯、2聯爲一牌、10牌爲一甲，共計人口346664人。1931年5月裁商埠區入西區。1932年12月31號，東、南、西、北、外東五區有386526人。

長沙毛澤東博物館
就喺呢段時間，毛澤東喺長沙開始政治生涯，而家喺長沙有毛澤東博物館。喺1913年到1918年間毛澤東曾經喺湖南第一師範學院讀書，之後佢喺1920年到1922年間做學院附屬小學嘅主事同國文教員。而家佢嗰時嘅辦公室都做咗博物館。

1933年8月11號，中華民國國民政府行政院同意3月湖南省政府委員會通過、7月報行政院嘅議案，長沙設省轄市，市縣分治，爲**長沙市**，10月1號設市政府。長沙係中國第14個設市嘅政區，亦係第7個設市嘅省會，當時全市面積48.5km²，範圍：湘江東岸部分，北自落刀嘴，經新河碼頭鐵橋向東，沿瀏陽河至湖跡渡，經王家園、徐家灣、楊家山、阿彌嶺、鴨婆嶺、王家沖，一直到石馬舖，折向西面，經石嘴、丁家嘴、新開舖、柏家河到猴子石爲止；湘江西岸部分，由南從廖家垸子向西，經廣東山、張家壩到黃土壩，向北兜去張家沖、曹家塘、尖峰山、小沖垸子到荷葉塘再轉東，經野鷄坡、出銀盆嶺到大同嶺。

1934年，市區擴大，總面積68.4km²（含湘江水域8.6km²），城區面積5.48km²。範圍：北自撈刀河，渡江後到漁灣市，經小望城坡到王家灣（而家左家壟附近），沿嶽麓山麓到雙塘坳（而家銀盆嶺以西）到湘江西岸同撈刀河隔江相望。

毀滅長沙嘅文夕大火
直到抗戰之前嘅1937年，長沙發展到鼎盛，經濟繁榮，初期係抗戰大後方。不過1938年，一場文夕大火毀滅咗成個長沙城，所有地面古蹟全部燒曬，成個城市燒成廢墟，死難市民非常之多，呢場火燭令長沙成爲二戰中四個毀滅咗嘅城市之一（另外三個係斯大林格勒、長崎、廣島）。中國抗日戰爭期間，由於長沙處於戰略位置，於是日軍喺1939年到1944年間發動咗4次長沙會戰。

抗戰之後又到內戰，長沙因爲喺後方未受戰火。1949年夏，共產黨渡江逼近長沙，時任湖南省主席陳明仁、程潛投降，長沙和平易手。

### 中華人民共和國

1949年8月長沙畀解放軍接手之後成立中共政權，當時長沙瞎8區，共計82保、1838甲、399028人。1950年8月，廢除保甲制，11月底成立36個居委、2816個居民組，1952年5月到11月間市區內設咗33條街道，到1958年9月，搞人民公社化運動，郊區嘅鄉鎮變曬做人民公社，而城區內嘅街道無變。喺1949年8月到1958年間係長沙市唔管轄縣嘅時期。

1959年之後，長沙市就管埋啲縣。1960年4月，搞城市人民公社體制，於是市轄區變成公社，直到1961年9月先恢復。之後到1977年12月21號恢復返喺1959年併入長沙縣嘅望城縣，再到後來1993年1月16號瀏陽縣徹縣改縣級市。

長沙地方身在內地，喺1980年改革開放以來同沿海嘅差距越來越大，後來到1990年代後，長沙開始發展，成爲中西部重要都市，而家已經同株洲、湘潭形成長株潭城市群。

地理位置同氣候
-------

### 地理位置

長沙市區衞星圖
長沙喺湖南東部偏北，位於湘江下游、長瀏盆地嘅西邊，個市區喺瀏陽河、撈刀河同湘江滙流嘅地方。按經緯來睇，成個市域位於東經111°53′～114°15′、北緯27°51′～28°41′之間。長沙嘅東邊係江西嘅萍鄉，南面係株洲、湘潭，西面係婁底、益陽，北面係岳陽同益陽。東西長230公里，而南北長88公里。全市土地面積11819km²，其中城區面積556km²。

### 氣候

氣候屬亞熱帶季風氣候，氣候溫和、降水多、雨熱同期、四季分明。長沙市區年均溫17.2℃，各縣年均溫16.8℃—17.3℃，年積溫5457℃。一月均溫4.4℃—5.1℃，七月均溫28.6℃。市區年均降水量1361.6mm，各縣年均降水量1358.6～1552.5mm。

長沙四季分明，冬夏長而春秋短，夏天約118—127日、冬天約117—122日、春天約61—64日、秋天約59—69日。春天回南潮氣重，溫度漸升，溫度變化大；夏天多雨；秋天有三伏、會焗好耐；冬天少雨、凍，不過比較少嚴寒。具體講落，3月下旬到5月中旬因爲有冷暖峰，就持續陰雨低溫；從5月下旬開始，氣溫明顯昇咗，入夏之後日均溫超過30℃有85日左右，而高過35℃嘅日數年均有30日，伏旱時就會好焗。9月下旬之後，日頭暖而入夜涼，降水減少，好多時有低雲。從11月下旬到遞年3月中旬就係冬天，喺長沙平均溫度低過0℃嘅時期好短，以一月最凍，基本上啲田可以安全過冬。

| 長沙 (1971-2000)氣候平均數據 |
| --- |
| 月份 | 1月 | 2月 | 3月 | 4月 | 5月 | 6月 | 7月 | 8月 | 9月 | 10月 | 11月 | 12月 | 全年 |
| 平均高温 °C（°F） | 8.7 (47.7) | 9.7 (49.5) | 14.7 (58.5) | 21.3 (70.3) | 26.1 (79) | 29.9 (85.8) | 34.7 (94.5) | 33.3 (91.9) | 28.3 (82.9) | 23.1 (73.6) | 17.2 (63) | 11.3 (52.3) | 22.4 (72.3) |
| 平均低温 °C（°F） | 1.6 (34.9) | 3.4 (38.1) | 7.8 (46) | 13.7 (56.7) | 18.4 (65.1) | 23.4 (74.1) | 25.3 (77.5) | 24.9 (76.8) | 20.3 (68.5) | 14.7 (58.5) | 9.0 (48.2) | 3.4 (38.1) | 14.7 (58.5) |
| 平均降水量 mm（英寸） | 66.1 (2.602) | 95.2 (3.748) | 128.5 (5.059) | 175.2 (6.898) | 178.5 (7.028) | 144.4 (5.685) | 93.0 (3.661) | 65.0 (2.559) | 56.8 (2.236) | 84.2 (3.315) | 71.2 (2.803) | 41.2 (1.622) | 1,205.3 (47.453) |
|
| 每月平均日照時數 | 76.2 | 63.0 | 69.4 | 88.3 | 122.8 | 144.8 | 238.3 | 229.6 | 160.0 | 133.4 | 115.7 | 103.2 | 1,544.7 |
| 出處：中國氣象局 國家氣象信息中心 |

經濟
--

2013年長沙GDP達7153.13億人民幣（合1155.59億美金），同比增長12%，而人均GDP達99570元人民幣（合16085.62美金），同比增長10.8%。地方財政收入達883.89億人民幣，同比增長19.5%。

分開產業來睇，第一產業增值291.15億人民幣，增長3.0%；第二產業增值3946.97億人民幣，增長12.5%，其中工業增值3352.34，增長13.2%；第三產業增值2915.01億人民幣，增長12.1%。第一、二、三產業分別拉喐GDP增長0.1、7.0、4.9個點，分別嘅對GDP增長貢獻率爲0.9%、58.4%、40.7%。呢三次產業嘅結構爲4.1：55.1：40.8。

就區域經濟而言，長沙係長株潭城市群嘅經濟核心，帶挈起成個地方嘅經濟。呢個城市群係以長沙、株洲、湘潭爲主體（核心區），輻射到週圍嘅岳陽、常德、益陽、衡陽、婁底，形成3+5嘅片區。目前長沙嘅經濟總量佔呢個城市群核心區嘅67.9%，而喺全省嘅佔比係29.2%，人均GDP係全省嘅2.7倍。

而家長沙有12個工業園區，面積夾埋有467km²，分爲4區8園，即係4個國家級開發區同8個省級及以上嘅產業園區，其中嗰四區係長沙經濟技術開發區、瀏陽經濟技術開發區、長沙國家高新技術產業開發區、寧鄉經濟技術開發區。呢啲工業園區嘅産業定位、發展方向唔同，可以優勢互補。而家長沙嘅重點發展產業有工程機械、汽車零部件、新材料、生物醫藥、現代物流、服務外包業。

長沙已開通地鐵1、2號線同埋磁浮線，交通便利，重有3條地鐵線修建緊。

政區
--

長沙轄9個縣級政區，計有6個區，2個縣，1個縣級市。

* 市轄區

芙蓉區、天心區、嶽麓區、開福區、雨花區、望城區

* 縣

長沙、寧鄉

* 縣級市

瀏陽

### 轄下變動年表

#### 長沙市、長沙專區（1949年到1952年）

* 1949年10月1號，中華人民共和國湖南省長沙市成立，轄**東區**、**南區**、**西區**、**北區**、**文藝區**、**金盆區**、**嶽麓區**、**會春區**。同時成立湖南省長沙專區，轄**湘潭縣**、**長沙縣**、**岳陽縣**、**醴陵縣**、**瀏陽縣**、**湘陰縣**、**平江縣**、**臨湘縣**（市8區、專區8縣）
* 1950年4月，金盆、文藝、嶽麓、會春四區合併成**郊區**（市5區）
	+ 7月1號，湘潭縣分出部分成立**湘潭市**（專區1市8縣）
	+ 7月，湖北省沔陽專區監利縣嘅一部分（全部嘅巴山垸、三合垸、廣山垸、五號垸、剪刀池村，以及洪水港村、普豐垸、蘆席灣村、保安垸各一部分）劃入岳陽縣，同時岳陽亦畀咗部分（全部嘅復興垸、三益鄉、十合垸、丘江垸、克成垸、中洲垸、熊家垸，以及永固垸、新挽垸、固成垸各一部）去監利（專區1市8縣）
* 1951年2月，岳陽再畀部分（春清鄉、永益鄉）去監利，監利亦再畀部分（江南鄉）入岳陽（專區1市8縣）
	+ 5月26號，長沙縣分咗部分成立**望城縣**（專區1市9縣）
	+ 6月6號，湘潭縣分出部分成立**株洲市**（專區2市9縣）
* 1952年6月27號，湖北省孝感專區嘅蒲圻縣畀咗部分（下萬垸）入臨湘；同時臨湘亦畀咗部分（新運洲）去蒲圻（專區2市9縣）
	+ 9月24號，長沙專區改名爲湘潭專區。

#### 長沙市（1953年至今）

* 1953年10月，郊區分出一部分成立**水上區**（6區）
* 1956年11月30號，水上併返入郊區（5區）
* 1959年3月31號，湘潭專區嘅長沙縣劃入長沙市，之後郊區併入長沙縣（4區1縣）
* 1960年8月26號，從長沙縣度恢復返嶽麓區（5區1縣）
* 1962年1月12號，從長沙縣度恢復返郊區（6區1縣）
* 1974年1月6號，嶽麓併入西區（5區1縣）
* 1977年12月21號，長沙縣分出部分成立返望城縣（5區2縣）
* 1983年2月8號，湘潭地區嘅瀏陽縣、岳陽地區嘅湘陰縣、益陽地區嘅**寧鄉縣**劃入長沙市（5區5縣）
	+ 7月13號，湘陰畀返岳陽地區（5區4縣）
* 1993年1月16號，瀏陽由縣升爲縣級市，做**瀏陽市**（5區1市3縣）
* 1996年4月22號，西區、郊區、望城各出一部分合併成嶽麓區；東區同郊區一部分合爲**芙蓉區**；南區、西區、郊區各出一部分合併爲**天心區**；北區同西區、郊區、長沙縣、望城縣各一部分合併爲**開福區**；淨低嘅南區、郊區部分合併爲**雨花區**（5區1市3縣）
* 2008年1月，望城畀咗部分入嶽麓（5區1市3縣）
	+ 3月，望城再畀部分入嶽麓（5區1市3縣）
* 2011年6月21號，望城由縣變做區，做**望城區**（6區1市2縣）
* 2015年1月14號，長沙縣嘅一部分分割入天心區同雨花區（6區1市2縣）
* 2017年4月9號，寧鄉由縣升做縣級市，做**寧鄉市**（6區2市1縣）

景點
--

* 嶽麓山（中文：嶽麓山）同埋嶽麓書院
* 橘子洲（中文：橘子洲）
* 湖南省博物館（中文：湖南省博物館）
* 天心閣（中文：天心閣）
* 開福寺（中文：開福寺 (長沙市)）
* 太平街（中文：太平街歷史文化街區）
* 黃興南路（中文：黃興南路商業步行街）
* 火宮殿（中文：火宮殿）
* 陽湖垸
* 梅溪湖

註
-

1. ↑  據中文版
2. ↑  楊、揚係地名通字，唐以前多寫楊，之後定做揚。
3. ↑  《史記·索隱》「秦二世三年十二月，分楚爲四：西楚、衡山、臨江、九江也。」呢個「衡山」唔係而家湖南嗰個，當時嘅衡嶽係天柱山（古南嶽），衡山國喺而家皖西、鄂東。秦代時以十月爲歲首，所以係前206年。見走進長沙：漢
4. ↑  周瑜做南郡太守時，奉邑四縣入面就有瀏陽。可見《瀏陽縣名及始建小攷》
5. ↑  湘西、新陽呢兩個縣究竟幾時設而家未知，沈約喺《宋書·州郡一》話「《三國誌》無誌，事出帝紀，雖立郡時見，而置不書」。
6. ↑  劉宋時因要避王室名諱，個劉字加三點水，可入連結詳參
7. ↑  三國時叫昭陵，晉代時要避司馬昭嘅名諱，改「昭」爲「邵」。
8. ↑  漢代時叫「漢昌」
9. ↑  太康元年改「新陽」爲「新康」。
10. ↑  因為封咗長沙王，《宋書》稱佢爲長沙內史。
11. ↑  除咗建寧係子相，其他都係侯相。
12. ↑  《宋書·州郡誌》誤作屬湘東郡。
13. ↑  衡陽郡亦係屬長沙內史，湘西係令，湘南、湘鄉、新康、衡山都係男相，益陽、重安係侯相。
14. ↑  湘南縣撤銷，部分入湘西
15. ↑  因為《梁書》《陳書》無地理誌，《隋書·地理誌》雖然追溯到梁陳，不過講唔清咩回事，所以湘州嘅轄郡、長沙、衡陽二郡嘅轄縣無得攷。
16. ↑  總管府管住以潭州爲核心嘅幾個州，直到煬帝大業初年廢除。之前嘅開皇三年秋七月壬戌（583年8月19號）詔封臺玫可爲湘州刺史
17. ↑  武德四年從長沙縣分出
18. ↑  武德四年從益陽分出，七年又併返入益陽
19. ↑  《新唐書·地理誌》話元和時湘潭縣從衡州改屬潭州。而《新唐書·地理誌·衡州衡陽郡》有衡山：「上（縣），本隸潭州，神龍三年（707年）未屬」，湘潭同衡山呢兩個縣一齊畀潭州管轄100年左右，絕對唔係呢兩個縣互相調轉過縣名。
20. ↑  南渡之後新增茶陵軍。
21. ↑  乾德三年（965年）廢馬楚設嘅龍喜縣入長沙，昇常豐場爲縣，常豐場本來叫安仁場。973年廢常豐縣入長沙縣，期間轄12鄉同橋口鎮。
22. ↑  攸、衡山二縣原屬衡州
23. ↑  望縣，太宗淳化四年（993年）衡州畀潭州。
24. ↑  望縣，神宗熙寧六年（1073年）設
25. ↑  醴陵係緊縣，攸縣係上縣，湘鄉、湘潭、益陽係中縣。
26. ↑  中縣，轄4鄉，有啲版本話轄7鄉同永興鎮
27. ↑  中縣，淳化四年（993年）岳州畀潭州
28. ↑  由長沙縣5鄉同湘潭縣2鎮析置。政和時成書嘅《輿地廣記》無記載。
29. ↑  長沙、衡山、寧鄉係上縣，安化係下縣。
30. ↑  呢啲州原本都係縣，都係成宗元貞元年（1295年）昇做州。其中醴陵、瀏陽、攸、湘潭、益陽係中州，湘鄉、湘陰係下州
31. ↑  《續資治通鑒》話九月乙酉（10月20號）
32. ↑  《明書·本紀一》話甲申八月取夷陵及潭州。
33. ↑  洪武十年（1377年）併入長沙縣，十三年（1380年）五月恢復。
34. ↑  洪武二年（1369年）由州降爲縣。
35. ↑  包括1959年元月劃歸株洲市嘅龍頭舖等三個公社。
36. ↑  卽原先嘅長寶道。1916年，裁撤武陵道，將其中11縣劃歸湘江道。
37. ↑  同時中央改咗全國縣級以上嘅重名地名，比如山西嘅寧鄉縣喺1914年1月改爲中陽縣。
38. ↑  1920年8月，設長沙市政廳，年底改市政公所。呢個機構「有統轄全市、執行市政（工程）之權」。
39. ↑  有遞種講法話係1922年1月廢湘江道，市政公所屬省建設廳，長沙城嘅行政由長沙縣管轄。
40. ↑  呢年7月27號，中國工農紅軍第三軍團攻入長沙。8月3號，成立長沙市蘇維埃政府，8月5號紅軍撤離長沙。
41. ↑  當時全國無統一嘅市組織法，無規定市以下嘅組織機構名，所以呢個係全國僅有嘅組織形式。

攷
-

1. 1 2 3 4 5  〈走進長沙：地理位置〉. 原著喺2016年9月19號歸檔. 喺2014年3月23號搵到.
2. 1 2 3 4 5 6  〈2013年長沙市國民經濟和社會發展統計公報〉. 原著喺2015年3月15號歸檔. 喺2014年4月26號搵到.
3. 1 2  〈長沙市第六次全國人口普查〉. 原著喺2014年3月30號歸檔. 喺2014年3月23號搵到.
4. ↑  《史記·卷十六秦楚之際月表第四》「四年正月，分臨江爲長沙國，吳芮徙爲長沙王。」《史記·索隱》就話係「二月，衡山王吳芮爲長沙王」卷十六嘅《考證》話「漢五年分臨江爲長沙國」「徙衡山王芮王於長沙，都臨湘」「漢正月，長沙王……王芮始」。高祖五年嘅講法據《史記·高祖本紀第八》，二月甲午嘅講法據《資治通鑒》
5. ↑  《漢書·高祖紀》「五年二月甲午……詔曰：故衡山王吳芮……其以長沙、豫章、象郡、桂林、南海王番君芮爲長沙王」「十一年更立佗爲南越王，自此王三郡，芮唯得長沙、桂林、零陵」
6. ↑  見《史記·漢興以來諸侯年表第五》
7. ↑  《漢書·景帝紀第五》「二年春三月，立……劉發爲長沙王」
8. ↑  據《漢書·地理誌》，見走進長沙：漢 互聯網檔案館嘅歸檔，歸檔日期2014年4月27號，.
9. ↑  見《古湘西縣初探》、《魏晉南朝時望城縣河西地域建置攷》。
10. ↑  見《湘州攷》。
11. ↑  《隋書》無寫，係根據《唐書·地理誌》恢復瀏陽、醴陵嘅記載而認定呢兩個縣隋朝時併咗入長沙。
12. 1 2 3 4 5  據王溥《唐會要》
13. ↑  《新唐書·地理誌》話武德四年從衡山縣分出
14. ↑  《舊唐書·地理誌》、《太平寰宇記》都話乾元元年（758年）恢復爲潭州，相差咗一年，時間無《唐會要》明確到日，所以唔理。
15. ↑  《新唐書·地理誌》話景龍二年（708年）從長沙縣分出
16. 1 2 3  據《舊五代史》、《九國誌》
17. ↑  據《新五代史》
18. ↑  據《舊五代史·漢書四隱帝紀中》。《新五代史·職方攷》就話「乾祐三年馬希範置龍喜」，乾祐三年卽950年。不過《九國誌》話，開運四年五月壬辰（947年5月30號）馬希範就死咗啦，呢個記載詳細，所以唔跟《新五代史》同《五代會要》。
19. ↑  據《資治通鑒》
20. ↑  《資治通鑒》嘅講法係十四日，卽952年11月4號。《舊五代史》話係十五日。
21. ↑  陸游《南唐書》話保大十年二月丙申（卽952年11月3號）邊鎬棄長沙城走佬
22. ↑  據《資治通鑒》，廣順二年十二月甲午（952年12月31號），劉言上奏話潭州城殘破，要移治去朗州。《舊五代史》話，廣順三年正月乙卯（953年1月21號）武平軍兵馬留後奏「潭州兵戈之後，焚破殆盡，乞移使府於武陵」。跟住上面批準咗，昇朗州做大都督府，地位喺潭州之上。《資治通鑒》話廣順三年八月乙未（953年9月28號）王逵上表話搬返治所去潭州。《舊五代史》話顯德元年正月乙酉（954年2月15號）潭州做大都督府，地位喺朗州、桂州之上。《資治通鑒》話，顯德元年四月癸酉（954年6月3號），王逵又奏請將治所搬返朗州；五月甲戌（6月4號）王逵從潭州搬治所返朗州。
23. ↑  據《宋史》、《續資治通鑒》、《元豐九域誌》話，太平興國元年（976年）分江南路爲東西二路，之後再併返埋。天禧二年（1018年）再分二路，江南東路轄一府、七州、二軍、四十八縣。
24. ↑  據《中興小記》
25. ↑  據《太平寰宇記》
26. ↑  據1080年成書嘅《元豐九域誌》
27. ↑  中縣，太平興國二年（977年）析長沙縣啲地而設。見《宋設寧鄉縣攷》，轄5鄉同玉潭鎮。
28. ↑  據《宋史·地理誌》同南宋理宗時（1225年～1264年）寫嘅《方輿勝覽》
29. ↑  據《明史》。嘉靖《長沙府誌》話洪武二年（1369年）改名潭州府，無講明月份，呢陣時先改路爲府亦唔合理，所以唔取。《明史紀事本末》話九月乙未（1364年10月30號）以後，徐達派唐勝宗攻取長沙等地。
30. ↑  光緒時嘅《湖南通誌》話偏沅巡撫有半年駐貴州施秉縣偏橋鎮，另外半年駐辰州（而家芷江），初設於明萬曆廿七年（1599年）。天啟二年（1622年）後時設時廢，直到崇禎二年（1627年）先至成爲常設。《大清一統誌》話明萬曆廿八年（1600年）先至設偏沅巡撫。
31. ↑  見1948年《湖南省誌·地理誌》；以及《中國近代政區沿革表》第134頁、1920年9月7號嘅《大公報》。
32. ↑  相當於清代嘅直隸州，或者而家管有縣嘅地級市嘅市轄區部分。當時譬喻杭州、貴陽、保定都實行呢個體制。此外湖南當時重有衡州府同長沙府一樣有直轄地，衡州府嘅直轄地係清代時嘅衡陽、清泉二縣。1912年8月嘅《政府公報·法律門》就已經劃好來年省議會、國會嘅選舉分區狀況，就話湖南劃成5個選區，第一區係原先中路嘅長沙、岳州兩府，其中就話，「長沙府，舊長沙、善化兩縣」；而原先部分西路、南路嘅地方劃爲第二區，包括衡州、永州、寶慶三個府，就列有「衡州府，舊衡陽、清泉兩縣。」
33. ↑  據《湖南政報》嘅記載，長沙府起碼生存到1913年6月。比如26冊話「1913年1月13號有長沙行政廳」，48冊話「3月29號，財政司令長沙府知事頒佈諭令話禁運穀米出口」；以及1913年有長沙府霞凝鄉，4月有長沙府知事，6月有長沙府臨湘鎮嘅記載。
34. ↑  1941年，湖南省議會通過、諮請內政部轉呈行政院批準「長沙、善化、衡陽、清泉分設縣治」，行政院話「長沙、衡陽兩縣人口面積較諸其他各縣並非過多過大」「交通便利、治理並無不便，且值此戰時，尤不必多所更張，傾飭內政部轉諮湘省省府，從緩辦理。」（據1948年《湖南省誌·地理誌》引用嘅中央社重慶15號電：「長、善、衡、清分治，內政部轉諮緩辦。」）
35. 1 2  具體各警察署所轄街區、各區所轄街團睇呢度 互聯網檔案館嘅歸檔，歸檔日期2016年3月5號，.。
36. ↑  〈走進長沙：經濟發展〉. 原著喺2014年3月30號歸檔. 喺2014年6月4號搵到.
37. ↑  〈走進長沙：工業園區〉. 原著喺2014年3月30號歸檔. 喺2014年6月4號搵到.
38. ↑  〈走進長沙：產業結構〉. 原著喺2014年3月30號歸檔. 喺2014年6月4號搵到.

|  |  |
| --- | --- |
|  | 維基同享有多媒體嘅嘢：**Changsha** |

| * 睇
* 傾
* 改
湖南政區 |
| --- |
| 中華人民共和國湖南省　　省城：長沙 |
| 地級市、自治州 | 縣級政區（市轄區、縣級市、縣 、自治縣）、類縣級單位\* | 湖南向中國位置武陵源 |
| 長沙 | 嶽麓區 | 芙蓉區 | 天心區 | 開福區 | 雨花區 | 望城區 | 瀏陽市 | 寧鄉市 | 長沙縣 |
| 株洲 | 天元區 | 荷塘區 | 蘆淞區 | 石峰區 | 淥口區 | 醴陵市 | 炎陵縣 | 茶陵縣 | 攸縣 |
| 湘潭 | 岳塘區 | 雨湖區 | 湘鄉市 | 韶山市 | 湘潭縣 |
| 衡陽 | 雁峰區 | 珠暉區 | 石鼓區 | 蒸湘區 | 南嶽區 | 耒陽市 | 常寧市 | 衡陽縣 | 衡東縣 | 衡山縣 | 衡南縣 | 祁東縣 |
| 邵陽 | 雙清區 | 大祥區 | 北塔區 | 武岡市 | 邵東縣 | 洞口縣 | 新邵縣 | 綏寧縣 | 新寧縣 | 邵陽縣 | 隆回縣 | 城步苗族自治縣 |
| 岳陽 | 岳陽樓區 | 雲溪區 | 君山區 | 臨湘市 | 汨羅市 | 岳陽縣 | 湘陰縣 | 平江縣 | 華容縣 | 屈原管理區\* | 南湖旅遊度假區\* |
| 常德 | 武陵區 | 鼎城區 | 津市市 | 澧縣 | 臨澧縣 | 桃源縣 | 漢壽縣 | 安鄉縣 | 石門縣 | 西湖管理區\* | 西洞庭管理區\* |
| 張家界 | 永定區 | 武陵源區 | 慈利縣 | 桑植縣 |
| 益陽 | 赫山區 | 資陽區 | 沅江市 | 桃江縣 | 南縣 | 安化縣 | 大通湖管理區\* |
| 郴州 | 北湖區 | 蘇仙區 | 資興市 | 宜章縣 | 汝城縣 | 安仁縣 | 嘉禾縣 | 臨武縣 | 桂東縣 | 永興縣 | 桂陽縣 |
| 永州 | 冷水灘區 | 零陵區 | 祁陽縣 | 藍山縣 | 寧遠縣 | 新田縣 | 東安縣 | 江永縣 | 道縣 | 雙牌縣 | 江華瑤族自治縣 |
| 懷化 | 鶴城區 | 洪江市 | 辰谿縣 | 沅陵縣 | 會同縣 | 漵浦縣 | 中方縣 | 新晃侗族自治縣 | 芷江侗族自治縣 | 通道侗族自治縣 | 靖州苗族侗族自治縣 | 麻陽苗族自治縣 | 洪江管理區\* |
| 婁底 | 婁星區 | 冷水江市 | 漣源市 | 新化縣 | 雙峰縣 |
| 湘西土家族苗族自治州 | 吉首市 | 古丈縣 | 龍山縣 | 永順縣 | 鳳凰縣 | 瀘溪縣 | 保靖縣 | 花垣縣 |
| 註：有「\*」號嘅係屬地方設嘅行政管理區，唔係中華人民共和國民政部登冊嘅政區。 |

| * 睇
* 傾
* 改
中華人民共和國特大城市 |
| --- |
| 「特大城市」係指市區嘅非農業常住人口或戶籍人口過100萬嘅城市 |
| 華北 | 北京 ‧ 天津 ‧ 石家莊 ‧ 唐山 ‧ 保定 ‧ 邯鄲 ‧ 太原 ‧ 大同 ‧ 包頭 |
| 東北 | 瀋陽 ‧ 大連 ‧ 鞍山 ‧ 撫順 ‧ 長春 ‧ 吉林 ‧ 哈爾濱 ‧ 齊齊哈爾 ‧ 大慶 |
| 華東 | 上海 ‧ 南京 ‧ 無錫 ‧ 徐州 ‧ 常州 ‧ 蘇州 ‧ 淮安 ‧ 揚州 ‧ 南通 ‧ 杭州 ‧ 寧波 ‧ 紹興 ‧ 合肥 ‧ 蕪湖 ‧ 福州 ‧ 廈門 ‧ 南昌 ‧ 濟南 ‧ 青島 ‧ 淄博 ‧ 煙臺 ‧ 濰坊 ‧ 臨沂 |
| 中南 | 鄭州 ‧ 洛陽 ‧ 武漢 ‧ 襄陽 ‧ 長沙 ‧ 廣州 ‧ 深圳 ‧ 珠海 ‧ 汕頭 ‧ 佛山 ‧ 江門 ‧ 湛江 ‧ 茂名 ‧ 惠州 ‧ 南寧 ‧ 香港 |
| 西南 | 重慶 ‧ 成都 ‧ 貴陽 ‧ 昆明 |
| 西北 | 西安 ‧ 蘭州 ‧ 烏魯木齊 |
| 無包未實際統治嘅臺灣。 |


| * 睇
* 傾
* 改
中華人民共和國 中華人民共和國主要都市 |
| --- |
| 直轄市 | 
* 北京
* 天津
* 上海
* 重慶

 |
| 副省級市 | 
* 瀋陽
* 大連1
* 長春
* 哈爾濱
* 南京
* 杭州
* 寧波1
* 廈門2
* 濟南
* 青島1
* 武漢
* 廣州
* 深圳2
* 成都
* 西安

 |
| 省城・首府（上一欄未包嗰啲） | 
* 石家莊
* 太原
* 呼和浩特3
* 合肥
* 福州
* 南昌
* 鄭州
* 長沙
* 南寧3
* 海口
* 貴陽
* 昆明
* 拉薩3
* 銀川3
* 蘭州
* 西寧
* 烏魯木齊3

 |
| 特別行政區 | 
* 香港
* 澳門

 |
| 副省級市當中，1有3個市係經濟技術開發區，2有2個市係經濟特區，以外嘅10個市係省城。省城・首府當中，3有5個市係自治區首府，以外嘅12個市係省城。（省城共計有22市）。無包未實際統治嘅臺灣。 |